Document ID: 31994R1586

Komisijos reglamentas (EB) Nr. 1586/94
1994 m. birželio 30 d.
iš dalies keičiantis Reglamentą (EEB) Nr. 1722/93 dėl gamybos grąžinamųjų išmokų atitinkamai grūdų ir ryžių sektoriuose
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 21 d. Tarybos reglamentą (EEB) Nr. 1766/92 dėl bendro grūdų rinkos organizavimo [1] su paskutiniais pakeitimais, padarytais Reglamentu (EEB) Nr. 2193/93 [2], ypač į jo 7 straipsnį,
atsižvelgdama į 1976 m. birželio 21 d. Tarybos reglamentą (EEB) Nr. 1418/76 dėl bendro ryžių rinkos organizavimo [3] su paskutiniais pakeitimais, padarytais Reglamentu (EEB) Nr. 1544/93 [4], ypač į jo 9 straipsnį,
kadangi Komisijos reglamento (EEB) Nr. 1722/93, nustatančio išsamias Tarybos reglamentų (EEB) Nr. 1766/92 ir (EEB) Nr. 1418/76 taikymo taisykles dėl gamybos grąžinamųjų išmokų atitinkamai grūdų ir ryžių sektoriuose [5], 5 straipsnio 1 dalyje nurodyta, kad grąžinamųjų išmokų sertifikatų paraiškos turi būti parengtos raštu ir skirtos kompetentingai institucijai; kadangi derėtų nurodyti tokių paraiškų pateikimo dienas ir nustatyti jų pateikimo terminą;
kadangi pagal 6 straipsnio 3 dalies antrą pastraipą 1993-1994, 1994-1995 ir 1995-1996 prekybos metais liepos ir rugpjūčio mėnesiais sertifikatai galioja tik iki paskutinės jų išdavimo mėnesio dienos; kadangi dėl tokio trumpo galiojimo laikotarpio gali būti pateikta labai daug sertifikatų paraiškų; kadangi dėl to rugpjūčio 31 d. derėtų nustatyti visų liepos ir rugpjūčio mėnesį išduotų sertifikatų galutinę galiojimo datą;
kadangi perdirbimo dieną galiojančios grąžinamosios išmokos norma taikoma sertifikatų paraiškoms, pateiktoms 1994-1995 ir 1995-1996 prekybos metų liepos mėn., padeda griežčiau kontroliuoti grąžinamosios išmokos normą sertifikato galiojimo laikotarpiu;
kadangi Grūdų vadybos komitetas per pirmininko nustatytą laiką savo nuomonės nepareiškė,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 1722/93 iš dalies keičiamas taip:
1. 5 straipsnio 1 dalis papildoma taip:
"Paraiška pateikiama kiekvieną darbo dieną iki 17 val. Briuselio laiku."
2. 6 straipsnio 3 dalies antra pastraipa pakeičiama taip:
"Tačiau 1994-1995 ir 1995-1996 prekybos metų liepos ir rugpjūčio mėn. sertifikatai, dėl kurių paraiškos buvo pateiktos minėtais mėnesiais, galioja tik iki rugpjūčio 31 d."
3. Prie 6 straipsnio 4 dalies pirmos pastraipos įrašoma:
"Tačiau jeigu grąžinamosios išmokos paraiška buvo paduota 1994-1995 ir 1995-1996 prekybos metų liepos mėn., mokėtinos grąžinamosios išmokos dydis yra tas, kuris taikomas krakmolo perdirbimo dieną."
2 straipsnis
Šis reglamentas įsigalioja 1994 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. birželio 30 d.

Labels: 17
6